 शोपियां कांड परैंत घाटी इच जेह्‌ड़ा संकट सामनै आया ऐ ओह् हलात दऊं महिलाएं कन्नै बलात्कार ते हत्या दे बाद दी कारवाई गी लेइयै होर बी भैह्‌ड़ा होई गे न ते सोमवारें जेह्‌की ताजी हिंसा होई उन्नै समूलची घाटी गी अपनी इच लेई लैता।  एह् साफ तौरै उप्पर प्रगट करदा ऐ जे प्रशासन इस मामले गी संजीदगी कन्नै नेईं लवा करदे ऐ ते इस शा संकट होर बी डूहंगा होंदा जा दा ऐ।  सरकार हलात गी मती बेपरबाही कन्नै लै द ऐ ते पैह्‌लैं ध्याड़े थमां गै एह् गल्लां केइएं गी पता न।  पैह्‌लें तां इस मुद्दे उप्पर चुप्पी बरती गेई ते फ्ही ओह्‌दे तुरत बाद पुलस ने मामले गी लटकाने लेई सबूतें कन्नै छेड़ छाड़ शुरू करी दित्ती।  एह्‌दे तुरत बाद मुक्खमंत्री ने मामले गी नकारी दित्ता ब तुरत बाद उनें खुल्लेआम इस गल्लै गी स्वीकार करी लैता जे उंदे गै प्रशासन दे किश लोक उनेंगी गुमराह करा दे न, जिस शा उच्च स्तर थमां लेइयै खलके स्तर तोड़ी प्रशासनिक अयोग्या गै प्रगट होंदी ऐ।  एह्‌दे इलावा एह् गल्ल बी स्पश्ट होंदी ऐ जे रिआसती प्रमुक्ख दा अपने प्रशासन उप्पर नियंत्रण नेईं ऐ ते जमीनी सच्चाई बक्खी उसदी अनदिक्खी मुजब जनता दी नब्ज गी समझने इच गी ओह् कमजोर न।  शुरूआत थमां गै इच मामले उप्पर उचत ध्यान नेईं दित्ता गेआ जेह्‌दे मूजब लोकें इच डर ते रोह भरोची गेआ।  अग्ग इच घ्यो पाने दा कम्म सरकार दी ढील्ले बर्ताऽ ने कीता ते बगैर लोकें गी विश्वास इच लैते जां उंदे कन्नै पुच्छ-गिच्छ कीते बिना गै जांच दे जेह्‌ड़े अदेश दित्ते गे उस शा म्हौल होर मता खराब होई गेआ।  जांच लेई गठत अयोग अपने उद्श्य गी पूरा नेईं करी पाया।  जिस चाल्ली कन्नै अयोग कम्म करा दा ऐ उस शा सारी दी सारी सूचना मीडिया इच लीक होई गेई ऐ ते अयोग दी प्रमाणिकता बी शक्कै दे घेरे इच ऐ। 